Sjálfstæðisflokkurinn hefur fyrir þessar borgarstjórnarkosningar kynnt skynsamlega og metnaðarfulla stefnu í mörgum málum sem auka mun lífsgæði borgaranna og bæta daglegt líf , til að mynda í dagvistunar - og leikskólamálum . Fleiri valkostir , fjölbreyttari þjónusta . Ekki er vanþörf á því að nýleg þjónustukönnun í stærstu sveitarfélögum landsins sýnir að hvergi eru íbúarnir óánægðari með þjónustu leikskóla og grunnskóla en í Reykjavík , sjálfri höfuðborg landsins . Borgin hefur brugðist á fleiri sviðum . Hún fær falleinkunn á fimm af níu mælikvörðum fjármála í nýrri skýrslu Samtaka atvinnulífsins . Og hún er Íslandsmeistari í skattbyrði í flokki stærstu sveitarfélaga landsins , því að ekkert þeirra tekur til sín hærra hlutfall af tekjum íbúanna en Reykjavík gerir . Þetta er afleitt og þessu ætlar Sjálfstæðisflokkurinn að breyta . Það má ekki alltaf vera fyrsta svar hins opinbera að seilast dýpra og dýpra ofan í vasa heimilanna í landinu , oft til að fjármagna óskilvirkt og þunglamalegt bákn . Stjórnvöld verða að líta í eigin barm , hagræða og forgangsraða . Sjálfstæðisflokkurinn hefur því boðað að hann ætlar að lækka útsvar borgarbúa í þrepum á hverju ári þar til það verður komið undir 14% . Þetta eru góð og skynsamleg áform sem auka munu ráðstöfunartekjur einstaklinga og fjölskyldna í Reykjavík . Það er kominn tími til að breyta í borginni . Greinin birtist fyrst í Fréttablaðinu 23. maí 2018 .